text: [{"text_idx": "#000001", "text": "Ta\u00f0 var eitt skert TB-li\u00f0, sum skuldi sp\u00e6la mo\u0301ti B36 i\u0301 Trongisva\u0301gi. Franck er farin til Fraklands at fa\u0301a grei\u00f0i a\u0301 perso\u0301nlig vi\u00f0urskifti, Albert Adu er skaddur og i\u0301slendarin a\u0301 vinstra bakki, Andri Freyr, breyt hondina mo\u0301ti I\u0301F seinast. Umframt hesar tri\u0301ggjar, so er Heine Mortensen i\u0301 Danmark i\u0301 lestrar\u00f8rindum, og Arthur er uttanfyri vi\u00f0 beinbroti. Ta\u00f0 var ti\u0301 eitt sindur av fja\u0301ltri a\u0301 vi\u00f0haldsfo\u0301lkunum hja\u0301 TB undan dystinum, men Pa\u0301ll Hagbert hev\u00f0i blanda\u00f0 kortini v\u00e6l og r\u00e6tt saman, og reservarnir, i\u00f0 komu inn, sm\u00e6ddust ikki burtur, als ikki!"}, {"text_idx": "#000002", "text": "Li\u00f0i\u00f0 sa\u0301 solei\u00f0is u\u0301t. Ivan i\u0301 ma\u0301linum. I\u0301 mi\u00f0verjuni vo\u0301ru Reynir og Teitur. Carl Bech var a\u0301 h\u00f8gra bakki og Ragnar Joensen a\u0301 vinstra. Ro\u0301gvi var fluttur aftur a\u0301 sentrala mi\u00f0v\u00f8llin saman vi\u00f0 Martin. Teitur Justinussen var h\u00f8gri vongur og Eirikur vinstri, aftanfyri hesar var Heini Mikal. Patrik var einsamallur framherji, hetta var u\u0301tgangsst\u00f8\u00f0i\u00f0."}, {"text_idx": "#000003", "text": "TB byrja\u00f0i dystin betur, teir l\u00f8gdu seg h\u00f8gt a\u0301 B36-ha\u0301lvuna og vunnu flest allar bo\u0301ltarnar a\u0301 mi\u00f0v\u00f8llinum. Ta\u00f0 var ikki gingin ru\u0301m ti\u0301\u00f0, ta\u0301 Teitur Justinussen knalla\u00f0i ein fluktara a\u0301 uttarusi\u0301\u00f0una a\u0301 sto\u0301lpanum. B36 royndi seg fyri ta\u00f0 mesta vi\u00f0 longum avleveringum fram mo\u0301ti Lukasz, men hetta vi\u0301sti seg ikki at ver\u00f0a ein gongd lei\u00f0, ti\u0301 ny\u0301ggja verjan hja\u0301 TB sp\u00e6ldi trygt og v\u00e6l. TB kom til onkrar sma\u0301vegis vandast\u00f8\u00f0ur, men ma\u0301li\u00f0 hja\u0301 To\u0301r\u00f0i Thomsen var ikki veruliga ho\u0301tt. Mi\u00f0skei\u00f0is i\u0301 fyrra ha\u0301lvleiki tra\u00f0ka\u00f0i talisma\u00f0urin hja\u0301 B36 veruliga i\u0301 karakter. TB hevur fri\u0301spark a\u0301 mi\u00f0juni og Heini leggur ein ha\u0301lv-va\u0301naligan bo\u0301lt a\u0301 16-meturin hja\u0301 u\u0301tili\u00f0num. B36 kom nu\u0301 i\u0301 eina sera vandamikla a\u0301lopsst\u00f8\u00f0u, teir vunnu ein n\u00e6rdyst og bo\u0301lturin endar hja\u0301 Lukasz, sum bru\u0301kar hugflog, hegni og rutinu vi\u00f0 at renna fra\u0301 TB-verjuni og prikar bo\u0301ltin undir Ivan u\u0301r spi\u0301skum vinkli. 0-1 til B36, sum ikki var samsvarandi vi\u00f0 leikgongdini. Hetta var eisini st\u00f8\u00f0an, ta\u0301 li\u00f0ini fo\u0301ru til ha\u0301lvleiks."}, {"text_idx": "#000004", "text": "Pa\u0301ll Hagbert gj\u00f8rdi li\u0301tla broyting i\u0301 seinna ha\u0301lvleiki, hann flutti Teit Justinussen i\u0301 a\u0301lopi\u00f0 og Patrik a\u0301 vongin.\nB36 byrja\u00f0i ha\u0301lvleikin betur og fo\u0301r at sp\u00e6la ey\u00f0kenda 1-2 kombinatio\u0301nssp\u00e6li\u00f0 uttan fyri 16 meturin hja\u0301 TB. Ta\u00f0 gj\u00f8rdist sera vandamiki\u00f0 ta einu fer\u00f0ina, ta\u0301 teir hegnisliga brodera\u00f0u seg millum TBararnar, men Ivan var skjo\u0301tur u\u0301r ma\u0301linum og vardi v\u00e6l fyri vi\u00f0 flottari bjarging. Eftir hetta to\u0301ku okkara leikarar s\u00e6r um reiggj og fo\u0301ru at sp\u00e6la skilago\u0301\u00f0an fo\u0301tbo\u0301lt, teir funnu v\u00e6l holini millum keturnar hja\u0301 B36 og hetta gav u\u0301rslit. Ro\u0301gvi vi\u0301sti styrki og gott yvirblikk, ta\u0301 hann vi\u00f0 tveimum B36-leikarum millum si\u0301n, fann Patrik, i\u00f0 kom tvi\u0301sporandi av mi\u00f0v\u00f8llinum, mo\u0301tt\u00f8kan hja\u0301 Patrik var ikki heilt go\u0301\u00f0, men hann helt s\u00e6r a\u0301 fo\u0301tum, ta\u0301 hann bli\u0301vur hart pressa\u00f0ur av To\u0301r\u00f0i Thomsen og Oddmar F\u00e6r\u00f8. Hann hyggur upp, og finnur pu\u0301ra leysan Teit, sum setti innaru si\u0301\u00f0una a\u0301, 1-1."}, {"text_idx": "#000005", "text": "Eftir hetta bylgdist dysturin aftur og fram, og ta\u00f0 bleiv ein kampur um mi\u00f0v\u00f8llin. Ta\u00f0 vo\u0301ru no\u0301gvir dey\u00f0bo\u0301ltar, i\u00f0 merktu hesa l\u00f8tuna, og b\u00e6\u00f0i li\u00f0ini lo\u0301gu framvi\u00f0. Ta\u0301 ta\u00f0 rei\u00f0 um snari\u00f0, var ta\u00f0 B36, sum to\u0301k av. Hornaspark i\u0301 vinstru si\u0301\u00f0u endar vi\u00f0 trunkasp\u00e6li um brotssparkblettin, TB f\u00e6r ikki rudda\u00f0 burt, og eitt skot u\u0301tifra\u0301 endar sum ein go\u0301\u00f0 avlevering til Andrias Eriksen, i\u00f0 hev\u00f0i leita\u00f0 s\u00e6r inn i\u0301 fimm-meturin, har hann hev\u00f0i l\u00e6tt vi\u00f0 at skora. TBarirnir vo\u0301ru ikki bli\u0301\u00f0ir, ti\u0301 teir vo\u0301ru avgj\u00f8rdir um, at Eriksen var rangstaddur, men flaggi\u00f0 var ni\u00f0ri og floytan ku\u0301rr. 1-2 til B36."}, {"text_idx": "#000007", "text": "Av ti\u0301 at TB leg\u00f0i no\u0301gv fyri hesa l\u00f8tuna, var a\u0301gangurin a\u0301 verjuna sto\u0301rur. Camara i\u00f0 var innkomin , fekk no\u0301gv pla\u0301ss og teir funnu hv\u00f8nnannan v\u00e6l i\u0301 a\u0301lopinum. Dysturin bleiv avgj\u00f8rdur, ta\u0301 8 min vo\u0301ru eftir. Fikst 1-2 sp\u00e6l gj\u00f8rdi Hans Paula Samuelsen leysan, og hann skora\u00f0i trygt. Eftir hetta hev\u00f0i TB onkrar li\u0301kinda royndir a\u0301 B36 ma\u0301li\u00f0, men t\u00e6ttari enn einum go\u0301\u00f0um skoti fra\u0301 sma\u0301skadda Adu, komu okur ikki."}, {"text_idx": "#000008", "text": "Hetta var ein javnur dystur, har javnleikur hev\u00f0i veri\u00f0 eitt r\u00e6ttvi\u0301st u\u0301rslit. Ta\u00f0 positiva er, at TB sp\u00e6ldi munandi betur i\u0301 dag enn undanfarnu tveir dystir; svart o\u0301held, skaddur Adu og Lukasz Cieslewisz vo\u0301ru grundarlagi\u00f0 undir tapinum."}]